Skal man tro billeder og eksperter fra en artikel i Politiken forleden, er børn de seneste 15 år er blevet dårligere til at tegne. Der er tilsyneladende en tendens til, at tegningerne er blevet mindre både detaljerede og nuancerede. Det er kun en enkelt artikel i en lang strøm af bekymringer for moderne børns tab både på det fin- og grovmotoriske område samt på deres udholdenhed, evne til fordybelse, empati, koncentration med meget mere.

Dette tab forklares med deres brug af digitale medier. Nogle mener, at det er en katastrofe, mens andre mener, at det er en byttehandel, hvor de i stedet bliver velbevandrede i avanceret teknologi.

Paradoksalt nok er det sidste bare ikke tilfældet. Ud over at være bedre til at tegne var eleverne i skolen nemlig også bedre til at bruge en computer som redskab for 15 år siden. Der eksisterer stadig en fortælling om, at de kan det hele, men de mest basale ting er en by i Rusland for selv store elever i skolen. De kan ikke bruge helt elementære skriveprogrammer uden at få forklaret i detaljer, hvordan man indsætter sidetal og billeder. De ved intet om malware, og de skal have kurser på lige fod med min afdøde oldemor i at bruge netbank og e-Boks.